壽李夔州乃翁
作者：陽枋
朝代：宋

paragraphs: 乾月生真賢，老子其猶龍。
主靜以觀動，萬籟鳴秋蟲。
片心閒淵明，結社同遠公。
俯仰身世浮，妍華收晴虹。
堂迥妙香凝，超然天地通。
至懷三釜外，真味一甌中。
震長可代父，物生辰與同。
正東權發育，造化誰能窮。
艮居東北隅，生意來重重。
高枝翔鳳凰，𡄸喈鳴梧風。
嘗聞乾一氣，稟付人稀逢。
公全六畫陽，何始復何終。
杞菊不足蔬，芝苓非所供。
剛健自無息，天人知共宗。
世無飛昇客，浪說呂仙翁。
世無武陵源，異境空蟠胸。
惟公秉乾德，七十元舂容。
舉家秀而賢，無非乾所鍾。
生生之謂易，笑言支長筇。
舉杯問蒼天，天高杳無從。
我欲携羲篇，相隨鶴山峰。